《嗟麟篇》
明代·湛若水

嗟麟兮麟兮，胡为乎来哉。天精秀尔神，地质范其胎。

闪烁三光焰，天马奔惊骇。毛色孕岳渎，嶙鳞波洄回。

吾闻光岳完，东昌有楼台。阙里一丝绂，千古元经垂。

西狩见折足，掩袂为伤哀。理长数何促，此事令人猜。

美苗盎初茁，雨露须栽培。元气能产斯，元气莫养之。

颜氏不长年，孔辙穷流离。陈侯治东郡，民物一柔怀。

和气溢四境，神瑞为之来。尧文协诚和，麒麟游其陂。

黄霸昔理郡，凤凰鸣喈喈。夫何此见伤，无乃元气为。

旬时若生气，臭腐为神奇。异哉乎麟兮，感慨作此诗。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。